**Camgymeriadau cyffredin**

‘Welsoch chi mo afon Teifi...?’

Mae rhai’n ysgrifennu’n anghywir, ac yn dweud ‘yr afon Teifi’. Mae T. Llew Jones yn hollol gywir trwy ddweud ‘afon Teifi’ ac nid ‘yr afon Teifi’.

Mae ‘yr afon’ yn gywir, e.e. ‘Hwyliodd y cwch ar yr afon.’

Os ydych chi’n enwi’r afon, mae angen tynnu’r fannod, sef ‘yr’,

e.e. Hwyliodd y cwch ar afon Lliedi.

Dyma rai camgymeriadau eraill sy’n digwydd yn aml:

**rhai weithiau**

Does dim angen y ‘rhai’ cyn weithiau.

Rwy’n hoffi mynd i’r dre rhai weithiau.✗

Rwy’n hoffi mynd i’r dre weithiau.✓

**gyd o**

Defnyddiwch ‘i gyd’ yn lle ‘gyd o’

Mae gyd o’r llyfrau yma.✗

Mae’r llyfrau i gyd yma.✓

**rhelyw**

Ystyr cywir ‘rhelyw’ yw ‘gweddill’.

Mae rhai yn meddwl mai’r ‘rhan fwyaf’ yw ystyr y gair.

Mae ugain plentyn yn gywir. Mae’r rhelyw yn anghywir. ✓

**mynychu**

Ystyr ‘mynychu’ yw mynd i rywle’n aml.

Roedd hanner cant wedi mynychu’r cyfarfod neithiwr. ✗

Rwyf wedi mynychu’r ysgol ers pan oeddwn i’n bedair oed. ✓

**rhy gormod**

Does dim angen y ‘rhy’ cyn ‘gormod’.

Mae rhy gormod o bobl yn y dref.✗

Mae gormod o bobl yn y dref.✓

**siarad i**

‘siarad â’, neu ‘siarad gyda’ sy’n gywir

Cofiais siarad i Megan yn y wers.✗

Cofiais siarad â Megan yn y wers.✓

Ysgrifennwch 4 brawddeg i ddangos eich bod wedi deall ystyr y geiriau.